text:
Abahanga mu byerekeye imigenzereze ya muntu (psychology) n’abahanga mu gusesengura amateka bemeza ko “ba nyamuke” (minority) bategekesha igitugu. Iyo abaturage bo mu gihugu iki n’iki bagize ibyago ba nyamuke bakagera ku butegetsi, ubwo nyine baba bagushije ishyano, kuko bashyiraho ingoma ishingiye ku iterabwoba, bagafunga, bakica, ibyiza by’igihugu bakabyiharira maze rubanda bagasigara barebera nk’aho igihugu batagifiteho umugabane.
Iyo rubanda nyamwinshi irambiwe, igatangira gusaba uburenganzira bwayo, iyo rubanda igasaba impinduka mu nzego zose, ubutegetsi bw’igitugu burushaho gukaza umurego mu gushyiraho ibihano bikaze byo guhahamura abaturage ngo bakunde baceceke. Ariko burya rero, iyo abaturage barakaye bagahaguruka, ntawe ubahagarara imbere. Ingoma z’igitugu zabayeho kuva kera, kandi zabayeho mu mpande zose z’isi. Reka turebere hamwe mu banyagitugu bari barayogoje Uburayi, aho bahuriye n’umunyagitugu woretse akarere k’ibiyaga bigari ariwe Pawulo Kagame.
Burya koko ngo amateka yisubiramo
Uko ibihe bigenda bisimburana, ni nako ubutegetsi bugenda buvaho, bugasimburwa n’ubundi. Hari ubwo ubutegetsi bushya bugiyeho usanga bunogeye abaturage, cyangwa ubutegetsi bushya bukarushaho kubera umuzigo abaturage, kubera kubakandamiza. Hari ibyo rero usanga amateka agiye ahuriyeho, nko kubona ikinyejana iki n’iki kigira abami cyangwa abayobozi bitwaye nk’abo mu bihe byashize. Hari ababa barateje imbere imibereho y’abaturage ndetse bagateza imbere n’ibihugu byo mu karere baherereyemo. Hari n’abandi bategetsi babayeho bateza intambara mu turere batuyemo akenshi aba baba bagizwe n’agatsiko k’abantu kabaho gakoresha iterabwoba.
Muri iyi minsi rero, imyitwarire ya Pawulo Kagame nasanze ifite byinshi ihuje n’ingoma y’umwami LOUIS XVI wo mu Bufaransa. Ariko Pawulo Kagame we afite akarusho. Ku matwara yo gukandamiza abaturage be, hiyongeraho ubugome bwa mpatsibihugu bumeze nk’ubw’umunyagitugu HITLER w’Umudage washakaga gutegeka Uburayi bwose ndetse n’isi yose yitwaje ko ngo ubwoko bwe aribwo bwiza, bwaremewe gutegeka andi moko. Tugarutse kuri Louis XVI, amateka atubwira ko Abafaransa babayeho nabi mu gihe cy’uyu mwami. Agatsiko k’abantu bari bamukikije kari karigaruriye ibyiza by’igihugu cyose, mbese abaturage barahindutse abacakara nko mu Rwanda rwa FPR y’iki gihe. Uko byaje kugenda ni uko abafaransa bagezaho bakarambirwa, maze barahaguruka, biyemeza gukuraho uriya mwami n’agatsiko ke.
Iyo mpinduka niyo yiswe “Revolution Francaise”. Rubanda nyamwinshi yari yarakandamijwe yishize hamwe, maze igira ingufu, ishyira igitutu ku ngoma ya Louis XVI maze Revolution iratangira. Umwami n’ibyegera bye bitifuzaga kugabana ubutegetsi n’abo bitaga abakozi babo, aho kumva akababaro k ’abaturage ngo bunamure icumu, ahubwo bakajije umurego mu kubahohotera, ndetse bashyiraho n’imashini bitaga guillotine yo gukata imitwe y’abatavuga rumwe n’ubutegetsi.
Nyamara ibyemezo umwami n’ibyegera bye bari bamaze gufata ntibyaciye intege Abafaransa, ahubwo bakajije umurego, kugeza ubwo bahagurutse biyemeza kurwana n’ingabo z’umwami. Kubera akababaro bari basangiye byatumye bashobora gushyira hamwe maze batsinsura ingabo z’umwami. Umwami yaje gufatwa mpiri maze bamucira urubanza ku manwa y’ihangu, maze abaturage bose bemeza ko umwami wabo acibwa umutwe na guillotine.
Ubu buryo bwo kwica bwari bwarashyizweho n’umwami ubwe n’agatsiko ke kugira ngo bice nabi abamurwanyaga. Ku italiki ya 21 Mutarama 1793, nyuma y’umwaka umwe gusa Louis XVI ashizeho guillotine, bamukatiye urwo gupfa kandi bemeza ko yicishwa na guillotine we ubwe yari yarashyizeho!!! Mbese byabaye nk’ibya Kamegeri n’urutare rwe. Undi munyagitugu wazengereje isi ni uwitwa Adolph Hitler w’Umudage afatanije na Mussolini Bonito ukomoka mu gihugu cy’Ubutaliyani. Aba bagabo bombi ngo bari inshuti zikomeye cyane ku buryo bageze naho basinye amasezerano yo gutabarana (1936) mu gihe kimwe muri ibyo bihugu gitewe. Aba bagabo bombi bakaba aribo batangije intambara ya kabiri y’isi mu w’1939 ubwo Hitler yateraga Pologne, agafata n’ibindi bihugu byinshi byo ku mugabane w’Uburayi.
Bitewe n’irari ryo kwiyemera;dore ko Hitler yavugaga ko Abanazi (twagereranya n’Abega n’Abanyiginya mu karere k’ibiyaga bigari) aribo beza mu moko yose atuye Uburayi, ngo kubera iyo mpamvu bagomba gutegeka andi moko yose ari muri kariya gace.Ibyo bitekerezo yabyinjije bu Banazi bose, maze baramuyoboka, biyemeza kugaba ibitero mu bindi bihugu, aho bishe inzirakarengane zitagira ingano, ari nako basahura imitungo yabo.
Abanyamerika, Abongereza babonye ko Hitler na Mussolini bakomeje umurego wo gushora abantu mu ntambara no gutera akajagari, nibwo biyemeje gufatanya n’Abarusiya ngo batangatange ingabo za Hitler n’iza Mussolini. Nibwo bohereje abasirikare kubarwanya. Igitero kimwe cyaturutse mu majyaruguru y’Afurika, cyerekeza mu Butaliyani, ikindi gitero gituruka Normandie (mu Bufaransa) ku mataliki ya 6 Kamena 1944. Ingabo zaturutse mu majyaruguru y’Afurika zashegeshe bikomeye ingabo za Mussoloni, maze abaturage bamuta muri yombi ahunga. Bamukubita inkoni zitubutse, we n’ibyegera bye, ubundi barabamanika nk’uko byari umuco wo kumanika abagome muri icyo gihe.
Ingabo zaturutse Normandie nazo zashoboye gutsitsura ingabo za Hitler, maze zimwe zifatwa mpiri n’ingabo z’Abongereza n’Abanyamerika. Hitler yumvise urupfu rwa mucuti we Mussolini, yumvise ko ingabo ze zagizwe ingaruzwamuheto mu Burengerazuba bw’Uburayi, yumvise uko ingabo ze zakwiye imishwaro mu burasirazuba aho Abarusiya barimo bazirukankana, Hitler ntiyategereje ko ingabo z’abanyamahanga zimufata, ngo yahise yiyahuza uburozi bwa cyanure ( soma siyanire), yirasa n’isasu mu mutwe. Ni uko ibyo kuba umwami w’isi birangirira aho.
Byifashe bite mu karere k’ibiyaga bigari?
Mu karere k’ibiyaga bigari Abega n’Abanyiginya bahuriye mu ishyaka rya RPF bakaba bayobowe na Pawulo Kagame bafite polotiki isa mahwi n’iya Hitler n’ishyaka rye ry’Abanazi. Uyu mugabo Pawulo wunze ubumwe na Kaguta Museveni w’umuhima twagereranya na Mussoloni, bamaze iminsi itari mike bagerageza kwigarurira ibihugu byo mu karere, ariko Imana igakinga akaboko.
Aba bagabo barimo gushaka amaboko hirya no hino mu migambi yo gushora akarere kose mu ntambara ikomeye. Nyuma yo kwigarurira u Rwanda batewe inkunga n’ibihugu by’ibihangange nka Amerika, Ubwongereza ndetse na Islaheli bakomeje intambara bashaka kwigarurira Sudan y’Amajyepfo na Congo Kinshasa. Kuri Congo aba bagabo bombi bagerageje inshuro nyinshi kwigarurira iki gihugu ariko abaturage ndetse n’ibihugu by’inshuti za Congo (SADC) bababera ibamba.
Imigambi yabo ikaba igenda iyoyoka buhoro buhoro kubera ibihugu byabashyize ku butegetsi bimaze kumenya ko bariya bagabo bombi ari ababeshyi,abicanyi kabuhariwe bo mu karere ndetse no muri iki gihe tugezemo. Kubera ko babonye ko amahanga yabahagurukiye barimo kugerageza kwihererana abayobozi ba Kenya ngo babafashe kurwana urugamba rwo gufata ibiyaga bigari.Ariko ibyo dukeka kandi dushobora kwemeza ni uko abayobozi ba Kenya batazaza kwijandika mu ntambara yo kurimbura inzirakarengane, nta n’inyungu igaragara babifitemo, kandi ibibazo bifitiye mu gihugu imbere ntibyoroshye ku buryo bajya muri ziriya gahunda za Kagame na Kaguta.
Ikindi abayobozi ba Kenya bakwiye kumenya ni uko abantu bafite imigambi ya mpatsibihugu batagira inshuti.Ubucuti bwabo ni ubw’igihe gito,baba bakina n’inyungu zabo gusa,ubundi igihe cyagera bakakugabaho igitero simusiga,igihugu bakakigira umuyonga mu kanya gato.
Mu Rwanda se bimeze bite?
Aba bagabo uko natangiye mbivuga,kandi bizwi hose,bafite imigambi mibisha yo kurimbura abahutu mu karere k’ibiyaga bigari, bafatanije n’ibisambo, abasahuzi bo muri Amerika n’ Ubwongereza. Imigambi yabo rero urebye bakaba barayigezeho mu Rwanda nyuma y’aho bahirikiye ubutegetsi bwa Republika bwari buhagarariye rubanda nyamwinshi, maze bagashyiraho ubutegetsi bw’agatsiko, igitugu n’iterabwoba.
Umuhutu muri iki gihe yitwa umwanzi w’igihugu, inyangarwanda, dore ko umunyarwanda ari izina ryahariwe umututsi wenyine! Ubutegetsi buri i Kigali muri iki gihe rero bukaba busa, bumeze nk’ubwa Louis XVI twatangiye tuvuga mu ntangiriro y’iyi nyandiko.Umunyarwanda arakora agahembwa ubusa, ubwo busabusa bamuhaye bakagaruka kubumwaka bamusaba imisanzu ya hato na hato.
Umuhinzi arahinga ntasarure, ibihingwa bye barabirandura, ibindi bakabiragira amatungo ku maherere, n’ibyo yejeje bakamugurira ku giciro gito bishakiye. Mbese umuhutu ageze igihe cyo gutabarwa. Ikibabaje ni uko usanga ubu butegetsi bushyigikiwe na bamwe mu bahutu biyemeje kuba ibikoresho bya RPF, aba bahutu akaba ari nabo bahoza abaturage ku nkeke z’urudaca ngo ejo batabura umugati! Abahutu bari hanze y’igihugu nabo siba miseke igoroye. Aho bari hirya no hino ku isi, bagiye bashinga amashyaka ya polotiki, bamwe bakunze kwita opposition. Ariko ikibabaje ni uko ayo mashyaka ubu amaze kuba uburo buhuye, kandi ba Sogokuru baratubwiye ko uburo bwinshi butaryoshya umusururu!
Harya ngo ucira umupfapfa amarenga amara ibinonko?
Abaturanyi bacu b’Abarundi bakongera bati :Ba Sogokuru bari abagabo. None se turanze tubaye bwa buro butaryoshya umusururu? Ibibazo bireba igihugu cyacu nitwe bireba, ntidukwiye gutegereza ngo bizakorwa na banaka! Abanyarwanda bari mu gihugu bo baragowe, bategereje ko abari mu mahanga hanze baza kubatabara. Abanyarwanda bari muri Afrika nabo bakavuga ngo abari mu Burayi babitubereyemo. Abanyaburayi nyamara numva ibyabo ari birebire! None se niba bafite amashyaka angana na bwa buro buhuye navugaga murabona bazatugeza kuki? Nibo birirwa bandika inyandiko zisebanya hagati yabo, zisesereza bagenzi babo bitwa ko bahuje kurwanya umwanzi w’igihugu.
None se Banyarwanda, Banyarwandakazi turagana hehe? Ikigaragara ni uko kugeza ubu,twananiwe kwigira ku mateka. Ba Sogokuru bashyize hamwe batsinda ingoma ya cyami yari yarabahinduye abacakara mu gihugu cyabo, maze bigobotora ubukolonize, bazamura ibendera rya Repubulika ya mbere. Igihugu cyose cyateraga intero imwe yo gushyira hamwe; ibi bikaba byarabahaye imbara zatumye bigobotora Uburetwa, Shiku n’Ikiboko. Ariko kubera kwikunda birenze urugero, abategetsi beza Imana yari yaduhaye ndavuga Nyakwigendera Kayibanda Gregoire n’abafasha be, twabakoresheje nabi, maze inyungu za rubanda turazibagirwa. Dutangira kwitana amazina yo gusebanya; ingwizamuronko, induruburi, n’andi mazina adakwiye abasangiye akababaro nk’ako bari bavuyemo.
Imana yongeye kurebana impuhwe abana b’u Rwanda, maze ibaha umubyeyi Nyakwigendera Habyarimana Yuvenali, waje aririmba ubumwe n’amahoro. Mu gihe cy’ubutegetsi bwa Habyarimana Yuvenali, amahoro koko yagarutse mu gihugu, maze leta itangiza ibikorwa byo kuzamura rubanda nyamwinshi. Mu gihe abanyarwanda bari bahugiye mu guteza imbere umuturage wari waribagiranye, wari wararenganijwe n’ingoma ya cyami, abatutsi nabo babonye umwanya wo gukusanya amafranga, ndetse banasahura igihugu, bategura intambara bise iyo kwibohoza, ariyo nita njye intamabara yoretse u Rwanda n’akarere k’ibiyaga bigari. Ariko umufaransa yaciye umugani ngo “qui seme le vent recolte la tempete”.
Iyi ntambara yatangijwe na RPF Inkotanyi n’abambari bayo muri 1990, yatugizeho ingaruka zikomeye, idusigira ibikomere ku buryo bitazoroha kubisibanganya mu mitima yacu ari ku ruhande rw’abahutu, abatwa n’abatutsi. None se Banyarwanda, tuzakomeza guhiga ubutwari kugeza ryari, tuzumva ko mugenzi wacu ari ikiremwa ryari? Ni ngombwa kandi igihe ni iki ko duhagurukira rimwe tukirukana iyi ngoma yaje kurimbura ubumwe bw’abanyarwanda.
Abafaransa bamaze gucira urubanza umwami LOUIS XVI, bashyizeho itsinda ryateguye Constitution yabo, kugeza n’ubu iyo Constitution yo muri 1793 ikaba ariyo bakigenderaho ndetse n’isi yose niyo igenderaho. Birakwiye ko natwe dufatanya rero tukavanaho buriya butegetsi, maze tukishyiriraho amategeko, Constitution izagenga abanyarwanda uko imyaka izagenda isimburana.Uzashaka kunyura ku ruhande cyangwa akica iyo Constitution akajya ahanwa bikurikije amategeko.
Niyo mpamvu iyi nkubiri yo KWIBOHOZA NYAKO ntawe ugomba gusigara inyuma. Umunyamashyaka ushaka gusigara inyuma azajye ahagarara, abwire Abanyarwanda n’amahanga impamvu adashaka gufatanya n’abandi. Kuko twe tubona abadashaka gufatanya n’abandi ngo bavaneho ingoma mbisha yiyemeje kuroha akarere kose mu mivu y’amaraso, dukeka ko ajijisha ngo ararwanya ubutegetsi bwa Kagame na FPR kandi abushyigikiye. Uwo muntu cyangwa ayo mashyaka adashaka gukorana n’abandi, afite imigambi yo gushyiraho ubundi butegetsi bubi, buzakomeza gukanda rubanda nyamwinshi.
Ibi bihe by’ingorane turimo ni umwanya Imana yaduhaye kugira ngo twikosore, tureke kwishongora, kwikanyiza ahubwo twisubireho.Umututsi areke kwishyira hejuru, ngo ngaho yavukiye guhekwa n’umuhutu. Iyi ngoma ya Kagame na FPR yaje ije kugushyira ku murongo. Niba utarabibona, ukaba ugikomeza gutekereza ko uzarya ari uko umwana w’umuhutu akoze, uribeshya cyane kuko igihe kirageze ngo umenye ko ABANA B’IMANA BARESHYA IMBERE YAYO. Iyi ngoma izasiga Umuhutu nawe amaze guhumuka, azi neza umukunzi n’umwanzi we, azitandukanya n’ibisambo, abasahuzi bo batumye tugera muri aka kaga.
Ingoma ya Pawulo Kagame na FPR yagaruye ubuhake, uburetwa ndetse n’ikiboko, tugomba kuyihagurukira twese.Birababaje ariko kubona kugeza ubu hari abantu batumva ko impinduka ibareba, bakumva ko hari abandi babibabereyemo! Buri wese agomba kugira icyo yigomwa kugira ngo twirukane ubutegetsi bwa Louis XVI, Hitler na Mussolini bo muri Afurika yo hagati.
Muri iyi minsi haravugwa amashyaka arenga 20 yiyita ngo ni opposition irwanya Kagame.Njye mbona biteye isoni kumva ngo dufite amashyaka angana atyo.Ku giti cyanjye twakagombye kugira amashyaka atarenze atatu cyangwa abili.Ishyaka ryambere ni iriharanira Repubulika, nagereranya n’iry’Abapalimehutu ba mbere bari bashishikajwe n’inyungu za rubanda, irindi rikaba irishaka kugarura ubwami, ariryo nakwita Abarunari. Irya gatatu rishobora kubaho, ni ishyaka ryaza rishaka gufata impande zombi, nakwita Parti Social, nagereranya na MRND.
Ntihagire unyumva nabi kuri iki gitekerezo cyanjye, gusa ndashaka kubereka ko amashyaka makumyabiri ari urukozasoni ku banyarwanda. Dukeneye amashyaka abiri gusa, ubundi bitewe n’ibyo ushyigikiye, ugahitamo igihande cyawe. None se mwa banyamashyaka mwe, nimukomeza kwitandukanya, ntimubona ko mukomeza guha amahirwe no gutiza imbaraga Louis XVI na Mussoloni bo muri Afrika y’ibiyaga bigari?
Iyo usomye amateka y’Abafaransa, usanga ibyatumye Revolution ibaho mu Bufaransa harimo akarengane karengeje urugero, abantu bakoreraga ubusa, bagasoreshwa amahoro menshi adasobanutse n’ibindi byinshi. Biriya bihe Abafaransa barimo, nibyo Abanyarwanda barimo muri iki gihe. Akarengane, uburetwa, ikiboko, noneho Pawulo Kagame yaciye iteka ko agiye kujya aturasa ku manwa y’ihangu nta rundi rubanza. Tubibutseko Louis XVI amaze gushyiraho guillotine yo guca imitwe abatamwemera, ntiyamaze imyaka ibiri nawe umutwe we abaturage baba barawukase bakoresheje cya guillotine yari amaze iminsi mike yishyiriyeho. Nonese mwa Banyarwanda mwe muremeye, mwiyemeje ko baturasa ku manwa y’ihangu nk’ibisambo, tuzira ibitekerezo byacu gusa, tuzira gusa ko dushaka amahoro n’ubwisanzure mu bana b’u Rwanda?
Dufite amahirwe menshi ko amahanga yamaze gutahura imigambi mibisha ya Paul Kagame na Kaguta mu karere k’ibiyaga bigari. Dufite abahungu b’intavogerwa FDLR bahanganye imyaka na FPR Inkotanyi, kandi bimwe mu bihugu bikomeye bitangiye kubagarukira. None se Banyarwanda murabona hasigaye iki ngo Kagame tumushyire kuri guillotine cyangwa se ngo tumurase ku manwa y’ihangu, niba akomeje kwica urubozo abaturage no kwanga gushyikirana n’abatavuga rumwe na Leta ye? Harabura wowe n’ibitekerezo byawe.
Twagize andi mahirwe,tubona umusaza w’inararibonye, Twagiramungu Faustin, wagize igitekerezo cyo kwegeranya amashyaka yo muri opposition, akaba yarashoboye gushyiraho impuzamashyaka CPC afatanije n’abandi bayobozi b’andi mashyaka atavuga rumwe na Leta ya Kigali. Iki gikorwa cyo gushyira hamwe nicyo cyonyine kizatuma ijwi ryacu rigera aho twifuza. Niba tutemeye gukorera hamwe, turaba twiyemeje kuba nka za sanani bashyira mu isashi (plastic bag) bategereje kuziteka aho kugira ngo zirye iyo sashi zivemo zitoroke, ahubwo zigatangira kuryana.
Biratangaza cyane kumva bamwe mu banyamashyaka badashaka gufatanya n’abandi ngo bajye kurenganura abanyarwanda, ahubwo bakirirwa mu byo kujora abandi gusa. Iyi mikorere itera urujijo, kuko bituma dukeka ko bakora politiki ku nyungu zabo gusa, ko badashishikajwe n’akababaro k’umuturage, ko bahatanira kujya kugabana ubutegetsi aho gutabara abana b’igihugu, abandi bagakeka ko bamwe mu banyamashyaka ari ibikoresho bya FPR byo gukomeza kurindagiza abanyarwanda, bakabatinza mu makoni, bityo ubutegetsi bwa FPR na Kagame bugakomeza bugasugira bugasagamba.
Niba se atari uko bimeze, harabura iki ngo dutabare bariya banyururu barimo gutwikwa nk’ibishingwe, harabura iki ngo dutabare bariya bose bari mu Buretwa bushya bwo gukorera ubusa mu bihano nsimburagifungo, bariya bahamijwe ibyaha barengana kandi abicanyi nyabo biyicariye mu Rugwiro, harabura iki ngo twongere duhe rubanda uburenganzira buseseye ku mutungo we, ahinge asarure, yikenure uko abishoboye, harabura iki ngo dufate mpiri kariya gatsiko, maze tukageze imbere y’ubucamanza kishyure ibya rubanda karigishije mu Rwanda ndetse no mu karere?
Njye mbona igihe ari iki.
Igihe cyarageze ntimwabimenya. Debarquement de Normandie mwa banyamashyaka mwe murayitinza kandi mbona njye imyiteguro yayo igeze kure. Ibibatanya mubyirengagize, mukore mutekereza umuturage uri ku ngoyi, ibindi bizakemuka mufite aho muvugira (mumaze kubona igihugu), mutabundabunda! Amahanga yarahagurutse ngo adukize Sekibi ntimwabimenya, ya maturufu Kagame n’abambari be badukangisha yararangiye, kuko ubu amahanga azi neza uteza akajagari mu karere.
Mukanguke burakeye, dore ya nkoni yadukangishaga abayimuhaye bamuteye utwatsi, ahubwo muze ducakire iriya nkoni bamaze kumwaka, tuyifate batarisubiraho! Muze twese tugende ntawe usigaye inyuma; UMUHUTU, UMUTWA n’UMUTUTSI, dufate Louis XVI ariwe Pawulo Kagame, tuzamushyikirize abaturage bamucire urubanza, nashaka kwiruka tumurase ku manwa y’ihangu nk’uko aherutse kubicamo iteka. Buri wese niyisuzume, arebe niba imikorere ye ifasha abanyarwanda kwipakurura ingoma mpotozi, cyangwa se niba irushaho guha imbaraga Kagame na FPR mu kurasa ku manywa abana b’u Rwanda.
Ngo abwirwa benshi akumvywa na bene yo.
BANGAMWABO Abel.


c: text/html

text:
Mu rukundo, usanga akenshi buri wese afite icyo yifuza kurusha ibindi byose umuntu yaronka mu rukundo ariko ugasanga buri wese afite icyo yifuza kandi ararikiye kurusha ibindi.
Rimwe na rimwe, inzozi za nyirigukunda ntiziba impamo bitewe no kutagera kucyo yifuzaga. Benshi bibaza uko wakitwara ngo ugabanye ibyago byo kuba wazahangayikishwa n’urukundo mu gihe ibyo wifuzaga bitabaye impamo.
Nk’uko umuhanga mu by’imibanire y’abantu Sylvaine Pascual yabitangaje, akenshi gushengurwa n’agahinda ku rukundo rutagenze uko wabyifuzaga, ntibiterwa akenshi n’ikosa ry’urukundo ahubwo biterwa no gutekereza ko uwo ukunze azahaza ibyifuzo byawe bityo atabihaza ukangizwa n’agahinda akenshi ugorwa no kwihanganira.
Umuti watanzwe kenshi n’inzobere, ni ukwiyumvisha ko uwo ukunda atazarangiza ibyo wifuza byose kandi ntumuhe ububasha burenze bwo kuba yatuma ubuzima bwawe bw’uzura umunezero cyangwa agahinda. Nk’uko abahanga mu mibanire bakomeza kubitsindagira, ni ingenzi kumenya ko uwo urimo wihebera ari umuntu ufite ibyiza ndetse n’inenge.
Urukundo rushobora kubabaza rukageza ndetse n’aho nyirukunanirwa kubyakira yahungabana mu mutwe bikabije, ariko nubwo iteka nyiri guhemukirwa mu rukundo atariwe ubw’itera, hari ubwo kurembywa n’ingorane z’urukundo aba ariwe ubwitera cyane cyane iyo yeguriye uwo yakunze ububasha bwo kugenga umunezero we cyangwa agahinda ke.
Ibyiza n’ibibi byo gukunda umuntu ukamwimariramo
Shyiraho Igitekerezo!
Subscribe to: Post Comments (Atom)

robotstxt: allowed

filter: keep


text:
Ku cyambu cya Kinyove cyo mu ruzi rw’Akanyaru, hari ubwato burimo kwambutsa ibintu n’abantu berekeje mu Ntara y’Amajyepfo banyuze mu Murenge wa Mugina mu Karere ka Kamonyi.
Ubwato bakoresha ni ubwo biguriye binyuze muri gahunda y’Ubudehe bw’umudugudu, nk’uko Habineza Protegene ukuriye komite y’Ubudehe mu Mudugudu wa Kinyove abivuga.
Agira ati “Twari dufite ikibazo cy’ubwigunge kuko tutabashaga guhahirana n’utundi duce. Ni bwo twicaye nk’abaturage tusanga ari ikibazo twese duhuriyeho maze tubonye amafaranga y’Ubudehe, twihutira kugura ubwato bune.”
Habineza avuga ko kuva babugura mu mwaka wa 2010, ubu bahahirana n’utundi duce ndetse bikabafasha kujyana ibyo bejeje ku masoko atandukanye.
Uretse kubakura mu bwigunge, amafaranga yishyuzwa abagenzi, yabafashije korora, aho bamaze koroza abaturage 30 inka, abandi borozwa amatungo magufi.
Mukeshimana Francoise, umwe mu borojwe inka, agira ati “Ubudehe bwaradufashije cyane kuko ubu banyoroje inka none yatangiye kunyungura kuko ndabona amata ndetse n’ifumbire, kandi ubu nditegura no koroza mugenzi wanjye.”
Perezida w’iyo komite we, avuga ko uretse inka, buri muturage wese utuye uyu mudugudu amaze guhabwa ihene eshatu kandi ngo byose byavuye ku mafaranga bakura muri ubwo bwato n’icyambu.
Agira ati “Batangiye baduha inkunga y’ibihumbi 600Frw, tuyikoresha neza. Baje kudukorera igenzura basanga turi aba mbere mu karere kose mu gukoresha inkunga y’Ubudehe, maze batwongera andi miliyoni.”
Ubwo budehe bwanabashije kugura icyuma gisya imyaka ndetse banubaka inzu y’imiryango ibiri aho hafi y’icyambu. Inzu ikodeshwa ibihumbi bitandatu by’amafaranga y’u Rwanda buri kwezi.
Umudugudu wa Kinyove utuwe n’ingo 165. Ubudehe ni gahunda igamije kurwanya ubukene hashingiwe ku bikorwa by’abaturage, aho inkunga ihabwa umudugudu igakoreshwa mu guhitamo imishinga ufitiye abawutuye akamaro.


text:
Ibyahishuwe 1
Interuro
1.Ibyahishuwe na Yesu Kristo, ibyo Imana yamuhereye kugira ngo yereke imbata ze ibikwiriye kuzabaho vuba, agatuma marayika we na we akabimenyesha imbata ye Yohana 2.uhamya ibyo yabonye byose, ari ijambo ryImana no guhamya kwa Yesu Kristo. 3.Hahirwa usoma amagambo yubu buhanuzi, hahirwa nabayumva bakitondera ibyanditswe muri bwo, kuko igihe kiri bugufi.
Ubutumwa bwamatorero arindwi yo muri Asiya
4.Jyewe Yohana, ndabandikiye mwebwe abo mu matorero arindwi yo muri Asiya. Ubuntu bube muri mwe namahoro biva ku Mana iriho kandi yahozeho kandi izahoraho, biva no ku Myuka irindwi iri imbere yintebe yayo 5.no kuri Yesu Kristo, ari we mugabo wo guhamya ukiranuka nimfura yo kuzuka, utwara abami bo mu isi, udukunda kandi watwejeshejeho ibyaha byacu amaraso ye, 6.akaduhindura abami nabatambyi bImana ye ari yo na Se, icyubahiro nubutware bibe ibye iteka ryose, Amen. 7.Dore arazana nibicu kandi amaso yose azamureba, ndetse nabamucumise na bo bazamureba, kandi amoko yose yo mu isi azamuborogera. Na none, Amen. 8.Ndi Alufa na Omega, itangiriro niherezo, ni ko Umwami Imana ivuga, iriho kandi yahozeho kandi izahoraho, ari yo ishobora byose.
Yesu abonekera Yohana ari i Patimo
9.Jyewe Yohana, mwene So musangiye amakuba nubwami no kwihangana biri muri Yesu, nari ku kirwa cyitwa Patimo bampōra ijambo ryImana no guhamya kwa Yesu. 10.Ku munsi wUmwami wacu nari ndi mu Mwuka, inyuma yanjye numva ijwi rirenga nkiryimpanda 11.rivuga riti Icyo ubona ucyandike mu gitabo, ucyoherereze amatorero arindwi ari muri Efeso ni Simuruna, ni Perugamo ni Tuwatira ni Sarudi, ni Filadelifiya ni Lawodikiya. 12.Nuko mpindukizwa no kureba ijwi ryavuganaga nanjye, mpindukiye mbona ibitereko byamatabaza birindwi byizahabu, 13.kandi hagati yibyo bitereko byamatabaza mbona usa nUmwana wumuntu, yambaye igishura kandi yambaye umushumi wizahabu mu gituza. 14.Umutwe we numusatsi we byeraga nkubwoya bwintama bwera cyangwa nka shelegi, namaso ye yasaga nibirimi byumuriro, 15.ibirenge bye bisa numuringa wumuteke utunganijwe numuriro wo mu ruganda, nijwi rye ryari rimeze nkiryamazi menshi asuma. 16.Mu kuboko kwe kwiburyo yari afashe inyenyeri ndwi, mu kanwa ke havamo inkota ityaye ifite ubugi impande zombi. Mu maso he hari hameze nkizuba iyo rityaye. 17.Mubonye ntyo mwikubita imbere nkupfuye, anshyiraho ukuboko kwiburyo arambwira ati Witinya. Ndi uwa mbere kandi ndi uwimperuka 18.kandi ndi Uhoraho. Icyakora nari narapfuye ariko none dore mporaho iteka ryose, kandi mfite imfunguzo zurupfu nizikuzimu. 19.Nuko wandike ibyo ubonye nibiriho, nibiri bukurikireho hanyuma 20.nubwiru bwinyenyeri ndwi, izo umbonanye mu kuboko kwanjye kwiburyo, nibyibitereko byamatabaza birindwi byizahabu. Dore izo nyenyeri ndwi ni zo bamarayika bayo matorero arindwi, naho ibitereko byamatabaza birindwi ni byo matorero arindwi.
Uri gusoma Ibyahishuwe igice cya:


text:
Ijambo Gukizwa ntirikwiye gutera urujijo
Uyu munsi ndifuza ko tuganira Ku ijambo rikunze gutera urujijo ryitwa "GUKIZWA"
twifashishije ijambo ry’Imana Turifashisha ijambo
Dusome ijambo ry’Imana dusanga muri Mariko 5: 1-15 "Yomotse, uwo mwanya umuntu utewe na dayimoni ava mu mva aramusanganira. Yabaga mu mva ntawari ukibona icyo amubohesha, naho waba umunyururu. Kuko kenshi bamubohesheje ingoyi y;amaguru n’iminyururu y’amaboko, maze akayicagagura n’iminyururu akayivunagura, ntihagira umuntu ubasha kumuhosha. Iteka ryose Ku manywa na nijoro yahoraga mu mva asakurizayo, yikebesha amabuye. Abonye Yesu akiri kure arirukanka aramupfukamira , ataka ijwi rirenga ati duhuriyehe Yesu Mwana w’Imana Isumbabyose….15 Bageze aho Yesu ari basanga uwari utewe n’ingabo z’abadayimoni yicaye ; yambaye; afite ubwenge nk’abandi. Imana is him we.
Iri jambo rivuga IBIHE bitatu bikomeye kuri uyu muntu:
1. Ubuzima bwa mbere yo guhura na Yesu, yiberaga mu mva, asakurizayo, yikebesha amabuye. Baramuziritse kuburyo bwose, iminyururu n’ingoyi akabicagagura. Bibiliya itubwirako umuntu utarava mu byaha aba ameze nk’ intumbi kuko niyo itumva, itanukirwa, itagira ubwenge.
ari nabyo bigereranywa n’ubuzima bwo mu mva kandi uwo muntu uko wamugira kose ntiyareka ibyaha keretse ahuye na Yesu ubohora.
2. Igihe yahuye na Yesu maze abadayimoni bari bamurimo bagatangira gutaka. Hari umunsi ukomeye umuntu wakijijwe atajya yibagirwa ariwo munsi yahuye na Yesu bwa mbere. Abenshi muri twe barawibuka. Bamwe barize amarira menshi yo gusobanukirwa ukuntu bababaje Yesu.
3. Ubuzima bwa nyuma yo guhura na Yesu, abari bamuzi aba mu mva noneho baraje basanga yicaye, yambaye ngo afite ubwenge nk’abandi. Imana ishimwe. Aha niho batangira kuvuga ko umuntu yakijijwe. Haleluya. Umuntu wa kera yarapfuye haraje undi muntu mushya kuko Bibiliya itubwira ko iyo umuntu ari muri Kristo Yesu aba abaye icyaremwe gishya; ibya kera bikaba bishize. Yesu aduhane umugisha.
Reka dufatanye kwibaza ibi bibazo:
Mbese iyo umuntu amaze gukizwa hakurikiraho iki? Iyo ukijijwe uba utangiye inzira ifunganye, ni urugamba na satani ariko Imana ishimwe ko ariyo iturwanirira, ariko rero, turifuza cyane ko umuntu wese wo muri mwe yerekana uwo mwete, wo kurinda ibyiringiro byuzuye kugeza ku mperuka iri jambo riri mu Abaheburayo 6:11
Ese koko kuba ukijijwe bivuzeko utazongera gukora icyaha? Nyuma yo gukizwa hakurikiraho KURINDA IBYO KWIZERA Hari abatekerezako bakijijwe birangiye ariko ibyo KWIZERA birarindwa. Imana ishimwe. Iyo utarinze icyo Imana yakubikije, Satani arakikwambura ugasigara uhetse ingobyi umwana yaragiye kera, Uhereye ku gihe cya Yohana umubatiza ukageza none, ubwami bwo mu ijuru buratwaranirwa, intwarane zibugishamo imbaraga. Matayo 11: 12 Imana idushoboze bene Data.
Ese koko iyo wakiriye Agakiza bivuze ko birangiye ntakindi uzongera kwitwararika kuko Yesu yarangije byose Ku musaraba? Nubwo twakijijwe kubw’Ubuntu ariko ubwami bw’Imana buratwaranirwa Imana idushoboze, Ubwo rero abavuga ngo twirire twinywere twiryamire batandukanye nawa muririmbyi wavuze ngo intwari y’umwami ntiyita kuby’isi, niko ijya imera ngo ibone kunesha satani, nta waba umusirikare kandi ngo yishyire mu by’ubu bugingo, ngo abe akinejeje uwamwandikiye ubusirikare. 2 Tim 2:4 Yesu adusobanurire. Alice RUGERINDINDA


text:
ven.
29
juin
2012
ISOMO RYA MBERE
Isomo ryo mu gitabo cy’Umuhanuzi Amosi (Am 3,1-8)
1Nimwumve ijambo Uhoraho ababwiye, bana ba Israheli, mwe n’umuryango wose navanye mu gihugu cya Misiri. 2Ni mwebwe mwenyine namenye mu miryango yose yo ku isi; ni yo mpamvu nzabibaryoza mbaziza ibicumuro byanyu byose. 3Mwabonye abantu babiri bafatanya urugendo batabanje kubisezerana ? 4Mbese hari ubwo intare itontoma mu ishyamba itabonye icyo ihiga ? Icyana cy’intare se cyomonganya ijwi mu ndiri yacyo nta cyo cyafashe ? 5Mbese inyoni igwa mu mutego ntacyo bayishukishije ? Umutego se washibuka ari ntacyo ufashe ? 6Ihembe se ryo ryavugira mu mugi, abantu ntibaryamire amajanja ? Hari ubwo se ibyago byatera mu mugi, atari Uhoraho ubiteye ? 7Nyagasani Uhoraho rero nta cyo akora adahishuriye ibanga rye abagaragu be, abahanuzi. 8Intare itontomye ni nde utatinya ? Nyagasani Uhoraho avuze, ni nde utahanura ?
ZABURI (Zab 5, 2-3, 5-6a, 6b-7)
Inyik/ Uhoraho, girira ubutungane bwawe maze unyobore.
Uhoraho, tega amatwi ibyo nkubwira,
ushishikarire kumva amaganya yanjye.
Hugukira ijwi ryanjye rigutabaza;
Mwami wanjye kandi Mana yanjye, ni wowe ntakambira.
Nta bwo uri Imana yuzura n’ikibi,
umugome ntiyakirwa iwawe.
Umunyagasuzuguro ntaguhinguka imbere.
Uzirana n’abagizi ba nabi bose,
ukarimbura abanyabinyoma.
Umuntu wese w’umuhendanyi cyangwa w’umwicanyi,
Uhoraho nta bwo arebana na we.
IBANGONDIRIMBO RIBANZIRIZA IVANJILI (Zab 130 (129), 5)
Alleluya Alleluya
Nizeye Uhoraho n’umutima wanjye wose,
nizeye ijambo rye.
Alleluya
IVANJILI
+ Matayo (Mt 8, 23-27)
Muri icyo gihe, 23Yezu aherekejwe n’abigishwa be, bajya mu bwato. 24Ni bwo habyutse umuhengeri mwinshi mu nyanja, imivumba irenga ubwato. Nyamara we yari asinziriye. 25Baramwegera baramukangura, bavuga bati “Nyagasani, dutabare turashize !” 26Arababwira ati “Muratinya iki, mwa bemera gato mwe ?” Hanyuma arahaguruka ategeka umuyaga n’inyanja, maze haratuza cyane. 27Nuko abo bantu baratangara, baravuga bati “Uyu ni muntu ki, imiyaga n’inyanja byumvira !”


text:
ven.
02
déc.
2011
ISOMO RYA MBERE
Igitabo cy’Umuhanuzi Izayi (Iz 40, 1-5.9-11)
1Nimuhumurize umuryango wanjye, nimuwuhumurize - ni ko Imana ivuze- 2nimukomeze Yeruzalemu ; muyimenyeshe ko ubucakara bwayo burangiye, igihano cyayo kikaba gihanaguwe ; Uhoraho yayihannye yihanukiriye kubera amakosa yayo.
3Ijwi rirarangurura riti «Nimutegure mu butayu inzira y’Uhoraho, muringanirize Imana yacu umuhanda ahantu h’amayaga. 4Akabande kose gasibanganywe, umusozi wose n’akanunga kose bisizwe, n’imanga ihinduke ikibaya. 5Nuko ikuzo ry’Uhoraho rizigaragaze, ibinyamubiri byose bizaribonere icyarimwe bimenye ko Uhoraho yavuze.»
9Naho wowe zamuka ku musozi muremure, urangurure ijwi wowe uzaniye Siyoni inkuru nziza, ntutinye wowe ntumwa y’inkuru nziza igenewe Yeruzalemu! Rangurura ijwi ubwire imigi ya Yuda uti «Dore Imana yanyu.» 10Ni byo koko, dore Nyagasani Imana! Araje n’imbaraga nyinshi, afite amaboko, aje gutegeka; dore azanye n’iminyago, abo yatabaye bamubanje imbere. 11Ameze nk’umushumba uragiye ubushyo, akabwegeranya n’ukuboko kwe; abana b’intama akabatwara mu gituza cye, intama z’imbyeyi akazemera mu rwuri rutoshye.
ZABURI (Zab 85 (84), 9ab-10, 11-12, 13-14)
Inyik/ Uhoraho, twereke impuhwe zawe,
Kandi uduhe agakiza kawe.
Ndashaka kumva icyo Uhoraho Imana avuze,
Aravuga iby’amahoro y’umuryango we n’abayoboke be.
Koko ubuvunyi bwe buba hafi y’abamutinya,
Kugira ngo ikuzo rye rigume mu gihugu cyacu.
Impuhwe n’ubudahemuka byarahuriranye,
Ubutabera n’amahoro birahoberana.
Ubudahemuka buzamera busagambe ku isi,
maze ubutabera bubururukireho buva mu ijuru. .
Uhoraho ubwe azabaha ihirwe,
maze isi yacu izarumbuke imbuto.
Ubutabera buzamugenda imbere,
n’intambwe ze zigaragaze inzira.
ISOMO RYA KABIRI
Ibaruwa ya kabiri ya Mutagatifu Petero Intumwa (2 Pet 3,8-14)
8Nkoramutima zanjye, hari ikintu mutagomba kwibagirwa: ni uko kuri Nyagasani umunsi umwe ari nk’imyaka igihumbi, n’imyaka igihumbi ikaba nk’umunsi umwe. 9None rero, Nyagasani ntatinze kurangiza isezerano rye nk’uko bamwe biha kuvuga ko yatinze; mu by’ukuri ni mwebwe yihanganira kuko adashaka ko hagira n’umwe worama, ahubwo ko bose bisubiraho bakamugarukira. 10Umunsi wa Nyagasani uzaza nk’umujura; uwo munsi ijuru rizazimirana n’urusaku rukaze, ibiririmo byose bizakongokeshwe n’umuriro ; maze isi n’ibiyiriho byose bizagurumane.11Ubwo rero ibyo byose bigomba kurimbuka kuri ubwo buryo, nimwumve uko imyifatire yanyu igomba kumera. Nimurangwe n’imigenzereze itunganye, mwubahe Imana, 12mwebwe abategereje kandi mugashaka gutebutsa umunsi w’lmana, umunsi uzatuma ijuru rizimira rigakongokeshwa n’umuriro, n’ibiririmo byose bikazayoka. 13Ariko nk’uko Imana yabisezeranye, dutegereje ijuru rishya n’isi nshya, aho ubutungane buzatura.
14Ni yo mpamvu nkoramutima zanjye, mu gihe mugitegereje ibyo, mugomba gukora uko mushoboye kose kugira ngo Nyagasani azabasange mu mahoro, muri abaziranenge n’inyangamugayo.
IBANGONDIRIMBO RIBANZIRIZA IVANJILI (Lk3,4.6 )
Alleluya Alleluya.
Nimutegure inzira ya Nyagasani, muringanize aho azanyura:
maze umuntu wese azabone umukiro uturutse ku Mana.
Alleluya.
IVANJILI
+ Mariko (Mk1,1-8)
1Intangiriro y’Inkuru Nziza ya Yezu Kristu, Umwana w’Imana. 2Mu gitabo cya Izayi umuhanuzi handitswemo ngo «Dore nohereje intumwa yanjye imbere yawe, kugira ngo izagutegurire inzira. 3Ni ijwi ry’uvugira mu butayu aranguruye ati ‘Nimutegure inzira ya Nyagasani, muringanize aho azanyura.’» 4Nuko Yohani Batisita atunguka mu butayu yamamaza mu bantu batisimu yo kwisubiraho kugirango bakire ibyaha. 5Maze intara yose ya Yudeya ikagenda imugana, n’abaturage bose ba Yeruzalemu. Nuko bakabatizwa na we mu ruzi rwa Yorudani, babanje kwirega ibyaha byabo.
6Yohani yambaraga umwenda uboheshejwe ubwoya bw’ingamiya, agakenyeza umukoba; yatungwaga n’isanane n’ubuki bw’ubuhura. 7Yamamazaga avuga ati «Uje ankurikiye andusha ububasha ; sinkwiye no kunama ngo mfundure udushumi tw’inkweto ze. 8Jyewe nababatirishije amazi, naho We azababatirisha Roho Mutagatifu.»


text:
Amwe mu mateka y’urutare rwa Ndaba
Urutare rumanukaho amazi rwa Ndaba, ruri ku muhanda Muhanga– Karongi rukaba ruri ku birometero makumyabiri (20 km), uvuye mu Mujyi wa Karongi uza i Muhanga, bavuga ko ngo rwitiriwe umugabo Ndaba wazize gukunda ubuki.
Abaturage baturiye urwo rutare barimo n’abajya bacurangira abakerarugendo bahatemberera baje kureba ubwiza nyaburanga bwarwo, batangarije ikinyamkuru Izuba Rirashe ku wa 02 Nzeli 2012, urwo rutare rwa metero ijana (100m) z’ubujyakuzimu rufitanye isano n’izina ry’umugabo witwaga (...)
Urutare rumanukaho amazi rwa Ndaba, ruri ku muhanda Muhanga– Karongi rukaba ruri ku birometero makumyabiri (20 km), uvuye mu Mujyi wa Karongi uza i Muhanga, bavuga ko ngo rwitiriwe umugabo Ndaba wazize gukunda ubuki.
Abaturage baturiye urwo rutare barimo n’abajya bacurangira abakerarugendo bahatemberera baje kureba ubwiza nyaburanga bwarwo, batangarije ikinyamkuru Izuba Rirashe ku wa 02 Nzeli 2012, urwo rutare rwa metero ijana (100m) z’ubujyakuzimu rufitanye isano n’izina ry’umugabo witwaga Ndaba.
Umusaza Sekamana ukeka ko yaba afite imyaka 84 yavuze ko Ndaba ari izina ry’umuntu ryitiriwe urwo rutare ubwo uwo mugabo yajyanaga n’abagenzi be guhakura ubuki bwabaga mu mwobo wari mu cyeragati cy’urwo rutare, maze mbere yo guhakura ubwo buki bamuzirika umugozi muremure mu nda baramumanura bawufashe ageze aho ubuki bwari buri atangira guhakura, ariko agahakura yirira, bagenzi be bati:” Ese Ndaba ibyo guhakura bigeze he?”
Ndaba na we ati : “Ntimugire ikibazo ndi guhakura ndabazanira ubuki”.
Ndaba akomeza guhakura ubuki yirira, abo hejuru bamaze kurambirwa ubwo na Ndaba yari amaze guhaga, bati :”ese Ndaba uratuzanira ku buki cyangwa”? Ndaba ati: “Reka da! Ubuki nabuhebye, barungurutse Ndaba basanga ari gukomba intoki yahaze ubuki, baba barekuye umugozi Ndaba aramanuka no hasi ngo po!
Ibyo Sekamana yabivugaga nk’inararibonye ni nabyo umwana witwa Samweli ucuranga iningiri (Igicurangisho gakondo cya muzika), yacuranze mu njyana ye y’iningiri.
Ikinyamakuru Izuba Rirashe cyamubajije niba yarabyize mu ishuri, yavuze ko ari ibyo agenda yumvana abasheshakanguhe abana nabo.
Abaganiriye n’iki kinyamakuru basoje bavuga ko Ndaba yazize inda mbi no kutuzuza inama yari yagiranye na bagenzi be.
Muri abo bose nta wari uzi imyaka Ndaba yapfuye afite, gusa urwo rutare rumaze igihe kitari gito ruzwi ndetse runasurwa na ba mukerarugendo batandukanye.
Izuba Rirashe
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Ubuyobozi bw’umurenge wa Gihombo mu karere ka Nyamasheke buvuga ko mu baturage 24361 bawutuye, abagera ku 8500 bose bari mu cyiciro cya mbere cy’ubudehe, umubare n’ubuyobozi bwemeza ko uri hejuru cyane.
Mu kiganiro n’Imvaho Nshya, Gitifu w’uyu murenge Ndagijimana Jean Damascène, yemeje ko abaturage bakennye cyane bakiri benshi mu murenge ayobora, akurikije imibare ya vuba.
Yagize ati:“Ni byo koko abaturage bacu barakennye cyane kuko abarenga 1/3 bose bari mu cyiciro cya mbere cy’ubudehe, kuko bagera ku 8500 mu gihe abaturage bose hamwe dufite ari 24361.
Muri aba bose abaturage 7 gusa akaba ari bo bari mu cyiciro cya 4, urumva ko batageze no ku 10 bari mu cyiciro cya 4 mu murenge wose.”
Avuga ko iki kibazo giterwa n’uko nta mishinga igaragara y’iterambere iri muri uyu murenge, aho abaturage hafi ya bose bacyiziritse ku isuka kandi n’ubuhinzi bakora ukaba utavuga ko bwabateza imbere, kuko bahinga udusambu duto kandi dusharira, n’ugize icyo abona akawuhunga akigira ahandi.
Icyakora ngo hakaba hari icyizere ko hari ikizahinduka kuko bamaze kubona ishuri ry’imyuga abazayirangiza bakaba bashobora kubona akazi, hakaba n’icyambu cya Kibati gishobora kubahuza n’abanyekongo baza kugura ibintu bitandukanye ifaranga rikiyongera, bikabateza imbere.
Uyu murenge kandi umaze imyaka myinshi uza ku mwanya wa nyuma muri mituweli, ngo ibi byose biterwa n’ubu bukene, ariko mituweli yo ngo bigaterwa n’itekinika ryagiye riba imibare y’abari mu cyiciro cya mbere cy’ubudehe ikabeshywa ko ari mike, bigatuma abasigaye batagira ayo babona kandi nta n’icyakozwe ngo bayabone.
Ibi byose bikaba byarateye idindira, na bamwe kurwara ntibivuze bazize itekinika ry’abayobozi ngo babaga bagamije inyungu zabo bwite.
Kanyabungo Eliezer, utuye mu kagari ka Gitwa yagize ati’’Dufite ubukene bukabije si ukubeshya rwose kuko nkanjye mfite abana 4 mu rugo ntashobora kubonera mituweli, kuko mpinga agasambu k’akarondorondo, nta kindi mfite ndebaho kandi si jye jyenyine, nkaba mbona dukwiye kwitabwaho by’umwihariko na ho ubundi ubukene bukabije bwo tuzabuhoramo.”
Uyu murenge kandi ngo urimo n’ikibazo cy’abarokotse Jenoside yakorewe abatutsi benshi basigaye iheruheru, barimo benshi batishoboye, amasambu menshi y’abazize Jenoside atabyazwa umusaruro kubera ko bene yo bashize, n’ahakiri umwe cyangwa 2 ntibagire ubushobozi bwo kuyahinga, n’ibindi byinshi bituma batekereza ko hakwiye icyakorwa cyihariye ngo bakurwe muri ubu bukene bukabije bahoramo.
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
Ubuyobozi bw’Akarere ka Rusizi bwasabwe gukurikiranira hafi ikibazo cya zimwe mu nyubako zihurirwamo n’abantu benshi zashegeshwe n’umutingitito, nyamara magingo aya zikaba zigikorerwamo kandi (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
cuga: Ndagirango nshimire Latoute ukuntu akomeza kwitwara neza ku rubuga ariko namusabaga niba bishoboka ko yatunyuriramo uko umugore yiha umugabo neza. Uburyo bwo gutanga igituba neza kabisa.
IGISUBIZO
Latoute: Cuga, ndagusuhuje ariko ikibazo wambajije kiragoye gusubiza nibaza ko abakundanye buri umwe agira uko agitereka;byanaterwa na position yafashwe nuko bateguye terrain numva wasoma izi nkuru kuri page de matières naho ibyo kugitanga nkubwiye kuburambuye naba niyerekejeho ariko nugumya kwinsista uzanyandikire nzagusubiza uko bagitugira imbere kikaryohera kurushaho iyo cyateguwe neza!
INKURU BISA
1.Dore Uko Batanga Igituba!
2.Haza Umugore Wawe Uyu Munsi!
3.Uburyo Bunyuranye bwo Guswera
4.Guswera ni iki?
5.Dore Uko Banyaza!


text:
Ibisuko by’amarasta bigira ubwo bwinshi butandukanye ariko amarasta ya moyenne ari mu bisuko bikunzwe kuko agaragara neza kandi agasukwa mu gihe gito.
Mu minsi y’imbeho n’imvura ni byiza gusuka imisatsi mu rwego rwo kuyirinda kunyagirwa kuko imvura isigaye igwa itunguranye ikaba yakwangiriza umusatsi mu gihe iwunyagiye.
Ikindi cyiza cy’ibi bisuko nuko wabijyana ahantu hose nta soni biguteye ndetse ukaba wabitahana n’ubukwe ukambarira umugeni ukaba usa neza nta kibazo.
Shinyo y’amarasta ya moyenne
Ibisuko by’amarasta bigira ubwo bwinshi butandukanye ariko amarasta ya moyenne ari mu bisuko bikunzwe kuko agaragara neza kandi agasukwa mu gihe gito.
Labels: umusatsi


text:
Ibi ni bimwe mu byo wakora uri kumutegura:
1. Ni byiza ko nk’amezi abiri cyangwa atatu mbere yuko umwana atangira ishuri, umubyeyi atangura kumuganiriza ibyerekeranye n’ishuri azajyaho. Ukamubwira ibyiza azahasanga ariko utamubeshya kuko iyo umubeshye yahagera akabibura bituma yanga ishuri.
2. Ni byiza ko ubwira umwana akamaro ishuri rimufitiye, uburyo azamenyana n’abana benshi bagahinduka inshuti ze. umubwire ukuntu nk’ababyeyi muzishimira cyane ubumenyi bwe. Umubwire kandi iminsi azajya ajya ku ishuri, amasaha azajya amarayo, umuhumurize ku mpinduka azagira. Ugerageze kumubwira mu mvugo asubanukiwe
3.Ni byiza kumwigisha isuku kuko ku ishuri baba ari benshi ntibyoroshye ko akurikiranwa neza nko mu rugo. umwigishe uko bihanagura no gukaraba bavuye kuri toilette, ko azajya abwira mwarimu ko agiye gukora pipi, kumugurira imyenda yoroshye kuvanamo (ifite elastique aho kumwambika ibisarubeti, imikandara), kumushakira inkweto zidafite imishumi ( lacets)...
4.Ni byiza nanone gutangira kumwigisha ko gutsindwa mu mikino bibaho, kumenyera kufatanya n’abandi ibikinisho. Muri make umubwire ko atari we wenyine uri" centre ya attention" nkuko biba bimeze mu rugo. Ikindi uzamusobanurira ni ukumwigisha kubana n’abandi...( kutarwana, gusuhuzanya,..)
5.Ni byiza ko umujyana agasura ishuri azigaho nta bandi banyeshuri bahari. akahamenya,akiga imimerere yaho yisanzuye.byashoboka mukareba abayobozi, umwarimu uzamwigisha niba wabasha kumumenya, kugira ngo umwana bimujyemo hakiri kare kandi yumve ko ari ibisanzwe.
6.Ni byiza na none ko umwana atangira kumenyerezwa gahunda azajya agenderaho atangiye ishuri byibura nk’ibyumweru bibiri mbere. Amasaha yo kuryama atuma abyuka mutiriwe mumubyutsa, gahunda y’umunsi, igihe cyo gukaraba, ibyo afata, niba aryama nyuma ya saa sita, igihe cyo kubyuka,...
7.Ni byiza na none ko utekereza ibikoresho bye byo ku ishuri, kubyandikaho izina ngo bidatakara, byaba byiza uguze ibifite amabara umwana akunda bimufasha kumenya ibikoresho bye atibeshye.
Bishobotse washaka umwanya kugira ngo iminsi ya mbere ube umufitiye umwanya uhagije, umumare impungenge yagira. Byaba byiza na none niba ari ubwa mbere agiye ku ishuri, mu ntangiriro akajya amara umwanya uringaniye ku ishuri. Urugero agataha saa sita atari busubireyo.


text:
Uwo muhanda uri gukorwa ni uwa Base-Kirambo-Butaro-Cyanika ureshya n’ibirometo 64. Usanzwe ari uw’ibitaka. Muri iki gihe iyo uwunyuzemo ubona hari impunduka kubera ko urimo ibimashini bitengagura imisozi, biwagura kugira ngo uzashyirwemo kaburimbo.
Perezida Kagame yebemereye uwo muhanda mu ntangiriro z’umwaka wa 2010, ubwo yafunguraga ibitaro bya Butaro maze umuturage akamugezaho icyifuzo cyuko bagezwaho umuhanda wa kaburimbo.
Uwo muhanda uzuzura utwaye Miliyari 71Frw, uzafasha abantu batandukanye cyane cyane abarwaye kanseri bajya kwivuriza mu Bitaro bya Butaro. Ubusanzwe bajyayo, bakagenda mu modoka zibateragura hejuru kubera umuhanda w’ibitaka, bikaba byabaviramo kurushaho kuremba.
Abanyaburera batandukanye bavuga ko uwo muhanda uzatuma barushaho gutera imbere. Kuko uzaborohereza ingendo bityo bakore ubucuruzi biboroheye.
Maniriho Emmanuel avuga ko ubusanzwe umuhanda w’ibitaka ubadindiza kuko bazinduka bagiye nko kurangura, bakabura imodoka zibatwara. Banazibona, zikabagezayo zatinze kuburyo ngo hari igihe barara nzira. Iyo kaburimbo niboneka ibyo ngo ntibizongera kubaho.
Mahoro Evode we ahamya ko iyo kaburimbo izatuma barushaho gusilimuka. Agira ati “Kaburimbo ndabona ije twabaho nk’abasilimu kurushaho hari igihe turwara za ‘grippe (kubera umukungugu).”
Nubwo uwo muhanda uri gukorwa, watangiriye ku gice kimwe gusa cya Butaro-Base. Guverineri w’Intara y’Amajyaruguru, Bisenibamwe Aimé, nawe avuga ko ubwo yasuraga uwo muhanda, tariki 13 Nyakanga 2016, yasanze koko ibikorwa byo kuwukora bigenda gahoro, kubera ngo ibikoresho bike.
Avuga ko ariko abawukora bamwijeje ko bitarenze ukwezi kwa Nzeli 2016 bongera ibikoresho, umuhanda ugatangira gukorwa no ku gice cya Kidaho-Butaro.
Agira ati “Batubwiye ko imashini zimwe na zimwe ziri mu nzira bitarenze ukwezi kwa cyenda, nkuko babitwemereye, izo mashini zose zizaba zaje ku buryo kubaka uwo muhanda noneho bizahera ku mpande zombi.”
Umuhanda Base-Kirambo-Butaro-Kidaho wagombaga gutangira gukorwa muri 2012 ariko ntibyashobotse kuko ngo hari hagikorwa inyigigo yawo.
Ibitekerezo ( 5 )
YEWE UYU MUHANDA WA BASE-BUTARO MBONA WARADINDIYE PE. AHUBWO HAZREBWE IMPAMVU UTIHUTISHWA. NI GUTE WAMARA UMWAKA WOSE UTARAKORA NIBIROMETERO ICUMI. UBU KOKO TUZATORE PEREZIDA TURABONA KABURIMBO. MUZABIKURIKIRANAE KABISA.
TWEBWE DUTEGEREJE UWO MUZEHE YATWEMEREYE NYACYONGA RUTONGO RULINDO
i kinihira kaburimbo president yemeye igeze he?
Ni byiza rwose. Perezida ni indashyikirwa. Ahubwo se umuhanda ujya ku bitaro bya Mibilizi ya Rusizi wo uzakorwa ryari? Nawo yarawubwiwe ubwo twizere ko rwose nawo uri gutekerezwaho cyane ko ari mugufi. 9KM.
Abatauye aha hantu nabo banyotewe kubona umuhanda w’umukara aho bazajya babona uko bageza kawa ku isoko kdi bakanabasha kwivuza ku Bitaro bya Mibilizi neza.
Narambe mu Rwanda umubyeyi wacu Paul Kagame.
BRAVOOOO!
NSHIMISHWA CYANE NO KUMVA AHANTU MU CYARO BAHABWA KABURIMBO.


text:
GUHITAMO NEZA. PST BIMENYIMANA CLAUDE
Luka 10 : 38-42 Umwami Yesu aramusubiza ati"Marita, Marita, uriganyira wirushya muri byinshi ariko ngombwa ni kimwe, kandi Mariya ahisemo umugabane mwiza atazakwa."
Zab.119:66 Ujye unyigisha guhitamo neza no kumenya ubwenge, Kuko nizera amategeko yawe.
Guhitamo ni ikintu gikomeye haba mu buzima bugaragara, haba no mu by’ubugingo.
Imana yaduhaye guhitamo. Si kenshi Imana yivanga mu by’abantu, Imana yubaha amahitamo yacu.
Marita yariho akora imirimo mu buryo bukomeye yakira Yesu, ahagaritswe umutima n’iyo mirimo myinshi yo kuzimana. Ariko igitangaje ni uko Yesu yamubwiye ati urirushya muri byinshi, ngombwa ni kimwe... Mu kuri ntabwo Marita yari yahisemo nabi, ariko burya Mariya wiyicariye ku birenge bya Yesu ngo yari yahisemo neza kuruta mugenzi we.
Mu Baheburayo hatubwira amahitamo ya Mose wanze kwigumira i bwami ngo abe umuhungu w’i bwami, ahitamo amasezerano y’Imana ya Aburahamu n’urubyaro rwe. Yahisemo kujya ku ruhande rw’abaretwa babitse amasezerano ava i bwami!!! Kuko yatekereje ko gutukwa ahorwa Imana biruta ubutunzi bwa Egiputa bwose!
Hari benshi bajya mu mirimo y’icyubahiro, bagahitamo icyubahiro aho kugira ngo bahamye Kristo bemeye nubwo babigayirwa. Umurokore agahisha akarango ke; birababaje! Icyaduha amaso nk’aya Mose tugahitamo neza!
Igihe cyarageze Mose arapfa ataragera i Kanani. Ariko Imana ntiyatewe isoni no kwitwa Imana y’intwari nk’izi kuko zapfuye zikiringiye ibyasezeranijwe.
Matayo 17:1... ( Ahindurirwa imbere yabo, mu maso he harabagirana nk’izuba, imyenda ye yera nk’umucyo. Maze Mose na Eliya barababonekera bavugana na we.)
Uyu ni Mose na Eliya hamwe n’Umwami w’Abami mu bwiza, i Kanani! Aha Yesu yari asohoje isezerano yari yarabahaye ko muribo harimo abatazapfa batarabona ubwiza bw’ubwami bwe.
Amasezerano arakomeza na nyuma y’urupfu, iyo twahisemo neza!
Petero na bagenzi be basogongejwe ku bwiza bw’ubwami bwa Kristo; aho tuzahabwa kumenya. Ntibyabaye ngombwa ko babwirwa Mose cyangwa Eliya kandi batarababonye mbere. Duhitemo neza ubwami bwa Kristo!
Ufite uburenganzira bwo guhitamo kuba mu bitangazamakuru cyangwa gusoma ijambo ry’Imana. Wahitamo kuvuga menshi cyangwa ituze. Amahitamo ya buri munsi niyo atuzanira ingaruka z’ejo hazaza. Kuri buri gikorwa haba hari amahitamo, ni ahacu kwemeza aho twerekeza.
Imana yaduhaye ububasha bwo guhitamo ishimwe! Abahisemo gukiranuka kw’Imana bazambikwa ubwiza bw’Imana. Ariko ibyo ntibivuze ko byoroshye, kuko kenshi, guhitamo gukiranuka bitugwa nabi mu bigaragara. Mose byamuteye ingorane nyinshi.
Nitugira guhishurirwa tuzavuga nka Paulo ugira ati mbonye yuko imibabaro y’iki gihe itagereranywa n’ubwiza tuzabona.
Zab.119:66 Ujye unyigisha guhitamo neza no kumenya ubwenge, Kuko nizera amategeko yawe.
Imana itwemerera ko tuyisaba kutwigisha guhitamo neza.
Umwana w’umukobwa wabyinnye akanezeza umwami Herode kugeza aho umwami amwemerera ko asaba icyo ashaka, agisha inama nyina, amugira inama yo gusaba igihanga cya Yohana ku mbehe. Yohana arapfa, umukobwa ataha uko yaje. Amahitamo ni ikintu gikomeye, ariko Imana itwigishe guhitamo neza.
Kugira ngo uhitemo neza, Imana niyo idutera gukora no gukunda ibyo yishimira, niba twuzuye Umwuka Wera. Kenshi dusanga inzira twacishijwemo n’Imana zigoye, ariko kenshi ni Imana izituyoboramo kugira ngo izina ryayo rihabwe icyubahiro. Niyo mpamvu Imana itahisemo gucisha abisiraheli mu nzira y’ubusamo.
Nitwemerere Imana itunyuze aho ishaka, tuzashyika mu masezerano amahoro! Abagandiye Imana barimbukiye mu butayu.
Zab.25:3 Uwiteka nyereka inzira zawe, Unyigishe imigenzereze yawe.
Icyifuzo:


text:
Bagiye kunoza imiturire bahanga imidugudu mishya y’icyitegererezo
Abatuye nabi mu Karere ka Nyamagabe bagiye gutuzwa mu midugudu y’ikitegererezo, bagezweho n’ibikorwaremezo, muri gahunda igamije kunoza imiturire.
Tariki 3 Kanama 2016, Ubuyobozi bw’Akarere ka Nyamagabe mu nzego zitandukanye zirimo n’izumutekano, bwasuye imirenge iri mu ikeneye kwitabwaho kurusha iyindi, ikubakwamo imidugudu y’icyitegererezo kugira ngo iterambere ry’iyi mirenge rizamuke.
Umuyobozi w’akarere Philbert Mugisha yavuze ko Umurenge wa Mugano umwe mu mirenge iri mu bwigunge, watoranyijwe mu kubakwamo bityo n’ibikorwa remezo bikahagera mu buryo bworoshye.
Yagize ati “Uyu murenge twawusuye ndetse n’abandi dufatanya dusanga ni ahantu ugereranije n’ibindi bice by’akarere ko hakeneye kwitabwaho mu buryo bw’umwihariko, ariyo mpamvu duteganya ko ariho hajya umudugudu w’icyitegererezo uhanzwe bushya ku rwego rw’akarere.”
Abaturage bubwabo bihitiyemo ahazubakwa uyu mudugudu, bakava mu manegeka n’abatuye nabi muri rusange, kandi bakegerezwa ibikorwa remezo birimo umuriro w’ashanyarazi n’amazi.
Faustin Rwigema umuturage utuye muri uyu murenge wa Mugano, Akagari ka Sovu, Umudugudu wa Bugarama ya mbere atangaza ko iyi gahunda ibagezeho yabavana mu bwigunge kuko babayeho nabi.
Ati “Turi mu bwigunge nta mihanda tugira, amashanyarazi nayo ntaboneka, turamutse rero tubonye uwo mudugudu w’icyitegererezo byazaduha kubona amshanyarazi hafi, ndetse n’ivuriro ryacu rikaba ryabona amashanyarazi n’abana bacu bakiga neza begereye amashuri.”
Francine Irafasha nawe utuye muri uyu mudugudu atangaza ko bizabashimisha kubona bakuwe mu manegeka kubera ko aho baturiye uruzi rwa Mbirurume haba marariya ikabije.
Ati “Dore umudugudu wacu wasigaye inyuma mu majyambere urabona nta muhanda dufite, uduhuza n’indi mirenge, kuva hano ujya Karongi, I Mushubi ntawujyayo nubu sinzi ko bagerayo mukomeze uwo mushinga Nyakubahwa yaduhaye ugerweho.”
Aka karere karatoranyije imirenge ya Gasaka, Mugano na Nkomane izubakwamo imidugudu y’icyitegererezo, umubare w’amazu azubakwa ukaba utaragenwa gusa akarere kateganije arenga miliyoni 337Frw kandi kizeye n’inkunga izava mu bafatanyabikorwa.


text:
Nabyifatamo nte mugihe umukunzi wanjye ambenze?
Kubengwa bishobora gutuma uhungabana kurusha ikindi kintu cyose cyaba cyarakubayeho kuko ahanini hari abavuga ko iyo ubenzwe uba wumva ko hari igice cy’umubiri wawe gipfuye, hakaba n’abandi bavuga ko urukundo rukomeye nk’urupfu.
Igitabo twifashishije cyitwa ’Ibibazo Urubyiruko Rwibaza n’Ibisubizo Byabyo’ kivuga ko ubusanzwe iyo urambagizanya n’umukobwa cyangwa umuhungu w’inshuti yawe muri ibyo bihe urukundo rwanyu muba mwumva rugenda rwiyongera, ugasanga mwirirwa mwohererezanya ubutumwa bugufi (...)
Kubengwa bishobora gutuma uhungabana kurusha ikindi kintu cyose cyaba cyarakubayeho kuko ahanini hari abavuga ko iyo ubenzwe uba wumva ko hari igice cy’umubiri wawe gipfuye, hakaba n’abandi bavuga ko urukundo rukomeye nk’urupfu.
Igitabo twifashishije cyitwa ’Ibibazo Urubyiruko Rwibaza n’Ibisubizo Byabyo’ kivuga ko ubusanzwe iyo urambagizanya n’umukobwa cyangwa umuhungu w’inshuti yawe muri ibyo bihe urukundo rwanyu muba mwumva rugenda rwiyongera, ugasanga mwirirwa mwohererezanya ubutumwa bugufi burimo amagambo y’urukundo, rimwe na rimwe mugahana impano kugira ngo mwerekane ko mwitanyeho, mugakora ibishoboka byose mugategerana amatwi mukumvikana mu byo muvuga ubwanyu ku buryo ahanini usanga umukobwa cyane cyane uba yumva ko afite umukunda nyakuri. Gusa nta byera ngo de kuko hari igihe kibaho ukabengwa, ibyo wabonaga nk’ibyiza bikaba byanaguteza agahinda wumva ko katazigera gashira.
“ Twari tumaze imyaka itanu dufitanye ubucuti, kandi yari amaze amezi atandatu andambagiza. Igihe yahagarikaga ubucuti twari dufitanye, ntiyigeze anabimbwira. Yagize atya areka kumvugisha gusa! Numvise nihebye, nshengurwa n’agahinda! Nakomezaga kwibaza nti ’ubu se ikibi namukoreye ni ikihe?’" ibi ni ibyatangajwe na Rachel wanzwe n’uwahoze ari umukunzi we ku buryo ibyishimo yagiraga hambere byayoyotse.
Kwanga kubyemera
Abenshi banga kubyemera bavuga ko ejo cyangwa ejo bundi azisubiraho, Hakabaho abarakara bavuga ko bidashoboka ko bakorerwa ibintu nk’ibi, abiheba bavuga ko badafite igikundiro nta wundi uzigera abakunda n’abandi babivuga ukundi.
Aba bose n’ubwo bibababaje, bagomba kwakira ibyababayeho kuko bigera aho bigashira n’ubwo ibyakubayeho bizaterwa n’izindi mpamvu bitewe n’igihe urukundo rwanyu rwari rumaze n’aho rwatangiriye.
Uko wakwakira n’icyo wakora ku byakubayeho n’uko wamara inzika mu mutima
Hari abantu bajya bavuga ko nyuma y’igihe n’ibintu bibabaje bigera aho bikibagirana. Igihe uwo mwakundanaga yakubengaga, ushobora kuba warumvaga ayo magambo ntacyo avuze. Impamvu ni uko igihe ubwacyo kidahagije kugira ngo ibibazo bikemuke.
Iyo ugikomereka urababara, ariko nyuma y’igihe igikomere kirakira. Uba ugomba kugira icyo ukora kugira ngo amaraso adakomeza kuva kandi ububabare bugabanuke kandi ukirinda ko icyo gikomere kijyamo umwanda. Uko ni nako bigenda ku gikomere cyo mu mutima.
Gerageza ibi bikurikira:
Fata igihe cyo kurira: ntihakagire ikikubuza kurira kuko na Bibiliya ubwayo ivuga ngo hariho igihe cyo kurira n’igihe cyo kuboroga (Umubwiriza 3:1,4). Kurira si ubugwari kuko igihe Dawidi yari umurwanyi w’intwari yagiraga agahinda kenshi, yaravuze ati: “ijoro ryose ntosa uburiri bwanjye, uburiri bwanjye mbwuzuza amarira.” (Zaburi 6:6)
- Komeza kwita ku buzima bwawe: gukora siporo no kurya neza bizagufasha gusubirana imbaraga watakaje bitewe n’uko yakubenze. Bibiliya ivuga ko “imyitozo y’umubiri igira umumaro.” (1 Timoteyo 4:8)
- Jya usenga Imana uyibwira uko umerewe: Bishobora kutakorohera kuko hari bamwe babengwa bagasigara bumva ko Imana ibifitemo uruhare. Baribwira bati “Nasenze inshuro nyinshi nsaba Imana ngo impe uwo tuzabana, none dore uko bigenze!” (Zaburi 10:1)
Ese byaba bikwiriye kumva ko Imana ariyo ihitiramo abantu abo bazashyingiranwa? Ntibikwiye rwose kuko n’iyo umwe abenze undi Imana nta ruhare na ruto iba yabigizemo kuko birazwi neza ko Imana yita ku bantu bayo (1 Petero 5:7).
Ubwo rero ujye umubwira ibikuri ku mutima kuko Bibiliya ivuga iti " Mujye mureka ibyo musaba bimenywe n’Imana kandi amahoro y’Imana asumba cyane ibitekerezo byose, azarinda imitima yanyu n’ubushobozi bwanyu bwo kwiyumvisha ibintu binyuze kuri Kristo Yesu."
Ikindi ni uko ugomba gutangira gutekereza ku buzima bwawe bw’ejo hazaza, igihe kizagera ubone ko ibintu byasubiye ku murongo.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Rwanda | Imirenge Sacco 12 mu karere ka Kirehe yahawe mudasobwa
kuri uyu wa 05 Mata 2012 Ikigo cy’igihugu gishinzwe amakoperative cyahaye mudasobwa imirenge SACCo ikorera mu karere ka Kirehe uko ari 12.
Nkuko umukozi mu kigo cy’igihugu gishinzwe amakoperative (RCA) Déogratias Bizimana yabitangaje ngo imirenge SACCO iri gutera imbere yihuse bakaba ariyo mpamvu batekereje kubaha za mudasobwa kugira ngo bakoreshe ikoranabuhanga mu byo baba bakora byose, ikindi ngo bizajya bibafasha no gutanga raporo ku gihe yakomeje asaba abaperezida b’imirenge SACCO hamwe n’abashinzwe umutungo kugira imikoranire myiza bityo n’ibikoresho bahawe bakabifata neza.
Uyu mukozi mu kigo cy’igihugu gishinzwe amakoperative yakomeje avuga ko babazaniye mudasobwa hamwe n’igikoresho kizajya gikuramo impapuro igihe bamaze kuzandikaho (Printer) kugira ngo imirenge sacco ikomeze gutera imbere.
Umunyamabanga nshingwabikorwa w’akarere ka Kirehe Zikama Eric yibukije abakozi bo mu mirenge SACCO ko bafite akazi kabasaba kuba maso kugira ngo abaturage batazata icyizere ku mirenge SACCO mu gihe bazaba babonye bakora nabi abasaba kuba inyanagamugayo, aho yabasabye ko umurenge SACCO utagomba kwitabirwa kubera igitsure cy’ubuyobozi ahubwo ko bagomba kwibutsa abaturage ko ari uburyo bwo kwiyubaka mu bijyanye n’ubukungu abaturage bahawe inguzanyo bakaba bazigarurira ku gihe bityo zikaba zafasha abandi baje kuzaka, kandi ko bajya batanga inguzanyo babanje kureba niba uyihawe azayikoresha uko bikwiye.
Imirenge SACCO yose uko ari 12 yahawe mudasobwa na printer zifite agaciro k’amafaranga y’u Rwanda arenga miliyoni 8,nubwo aba bahawe izi mudasobwa ariko mu mirenge imwe n’imwe igize akarere ka Kirehe kugeza ubu ntibarabona umuriro w’amashanyarazi mu rwego rwo koroshya akazi bazikoresha.


text:
Yohana 1:50 - Yesu aramusubiza ati"Mbese wijejwe n’uko nkubwiye yuko nakubonye uri munsi y’umutini? Uzabona ibiruta ibyo."
Nshuti bavandimwe aho ndi mu rugendo hanze y’igihugu ntabwo bishoboka ko mbagezaho inyigisho ndende kubera ikoranabuhanga ritameze neza. Ariko reka mbahe gutekereza ku bintu bikomeye n’abantu bakomeye bava ahantu haciriritse. Yesu yasanze Nathaniel munsi y’Igiti!
Byanyibukije imvugo ivuga ngo:
1) Nta hantu habi Imana itagukura... 2) Nta hantu hakomeye Imana itakugeza! Ntiwihebe! Uracyabona ibiruta ibyo uzi...Uracyabona ibikomeye.
Murakoze Fidele Masengo Foursquare Church Kimironko masengof@yahoo.fr


text:
“Ugushikamijeho umutima, uzamurinda abe amahoro masa, kuko akwiringira."Yesaya 26:3.
Mu isi tugenda duhura n’ibintu byinshi bidutera ubwoba, niyo mpamvu usanga abantu bishakira uburinzi bwite ariko ntibibabuza gukomeza guhangayika kuko batabasha kwizera n’abarinzi babo. Ibanga ryo kumva utekanye kandi ukabaho mu mahoro nugushikamiza umutima wawe k’Uwiteka nibwo uzakomera kandi ukabasha guhora wuzuye amahoro masa.
Bibiliya itubwira ko Imana atariyo irinze umurwa, abarinzi babera maso ubusa, kandi ibyo wakora byose itabihaye umugisha byaba ari ukuruhira ubusa ariko nugira umwete wo kwiringira Uwiteka nawe ntazagukoza isoni ahubwo azogeza izina ryawe mu mahanga yose.
Hari imvugo iboneka muri Bibiliya ivuga ngo “Uwiteka iyo atari we wubaka inzu, Abayubaka baba baruhira ubusa. Uwiteka iyo atari we urinda umudugudu, Umurinzi abera maso ubusa.” Zaburi 127: 1b
Ibi biragaragaza imbaraga z’Imana mu kurinda abantu bayo. Reka tubyemere ko ufite abakurinda kandi ni byiza kuko Imana yaduhaye ubwenge bwo gukora ibintu byose byadufasha ariko Uwiteka Imana atabaye mu ruhande rwawe, abarinzi baba maso ariko urupfu ntibabasha kuruhagarika mu gihe Imana ifite izo mbaraga zo kuruhagarika. Ikindi nubwo iriya mvugo igaragaza ko ari nzu Imana yavugaga ariko yavugaga itorero muri rusange. Ese wowe urinde Wabasha kubaka itorero Imana atariyo iryiyubakiye?
Kugira ngo ugire amahoro masa, ugomba gushikamiza umutima wawe ku Mana kandi akaba ariyo wiringira muri byose. Niyo murinzi wawe wo kwizerwa!


text:
IBINTU 4 UMUKRISTO AKWIYE KUBAKA MU MIBEREHO YE. (Igice cya 2) Rev. Mugiraneza
Ubushize twabonye inkingi 4 umukristo akwiriye kubakiraho imibereho ye ya gikristo muri rusange. (Ibyakozwe n’ntumwa 2:42). Ubu tugiye kwibanda ku nkingi ya mbere yo gukunda kumva Ijambo ry’Imana (teaching). Mugihe Yesu yahaga Intumwa ze itegeko ry’inyamibwa Matayo 28:20 yashoje abategeka kwigisha abazamwizera kwitondera ibyo yababwiye byose.
Mu Itorero rya mbere bateraniraga hamwe kwigishwa ibyo Yesu yasize abwiye abigishwa be (Logia) aribyo byaje kwandikwa bivamo ubutumwa bune (4 Evangiles) bwanditswe na Matayo, Mariko,Luka na Yohana. Icyo gihe bongeragaho Isezerano rya kera, ryari rigizwe n’Ibitabo 5 bya Mose, ibitabo by’amateka, ibitabo by’ubuhanga n’iby’abahanuzi bakuru n’abato.
Ibi byatumaga bagira ibibaranga bitandukanye ni abandi bari batuye isi y’icyo gihe:
1. Guteranira hamwe bagahabwa inyigisho shingiro (doctrine) n’intumwa, babikoranaga umwete, Bibliya ikoresha Ijambo “gushishikara.”
2. Guhurira mu mazu yabo ku mugoroba.
3. Gusoma Ijambo ry’Imana ribasobanurira imyizerere mishya bari binjiyemo.
4. Gukura mu Ijambo ry’Imana, byatuma babasha gutsinda ababagishaga impaka.
5. Gutinyuka guhamya ibyo bizera bavanye mu Ijambo ry’Imana. Urugero: Petero, Stefano, Filipo...
6. Guhindura abatizera bakoresheje Ijambo ry’Imana bakiriye.
7. Guharanira kugira imibereho ihuye n’Ijambo ry’Imana.
Buri gihe Ijambo ry’Imana rihorana imbaraga zo kubaka no guhindura umuntu no kumuhanira gukiranuka 2 Timoteyo 3:16 “ Ibyanditswe byera byose byahumetswe n’Imana kandi bigira umumaro wo kwigisha umuntu, no kumwemeza ibyaha bye no kumuhanira gukiranuka.”
Ijambo ry’Imana ritwereka inzira y’agakiza (Abaroma1:16; 1Abakorinto 1:21;2Timoteyo 3:15; 1 Petero1:23), ritugaragariza umuteguro w’Imana n’ubushake bwayo k’umuntu ewse (Yohana 3:16; Abakolisayi 3:16).
Hari ibintu 9 bifite imbaga bigereranwa n’ijambo ry’Imana:
1. Inkota ( Abefeso 6:176; Abaheburayo 4:12; Ibyahishuwe 19:10 )
2. Ubuki (Zaburi 19:10)
3. Umutsima (Gutegeka kwa Kabiri 8:3; Yesaya 55:1,2)
4. Inyundo (Yeremiya 23:29)
5. Imvura itosa ubutaka ikameza imbuto (Yesaya 55:10)
6. Umuriro (Yeremiya 20:9;23:29; Zaburi39:3)
7. Imbuto (Luka 8:11; 1Petero 1:23)
8. Itabaza ( Zaburi 119:105; 2 Petero 1:19)
9. Amata (1 Abakorinto 3:2;1Petero 2:2)
Ushaka gushikama mu by’Imana yagombye kugira igihe gihagije cyo kwiga, kwigishwa no gusoma Ijambo ry’Imana kugira ngo rimufashe kunesha icyaha. Nkuko Dawidi yavuze ati “Nabikiye ijambo ryawe mu mutima wanjye, kugira ngo ntagucumuraho (Zaburi 119:11).
Dore bimwe ushaka gutunga ijambo ry’Imana mubuzima bwe akwiriye gukora:
1. Gukunda kujya mu materaniro aho aza kumva Ijambo ry’Imana
2. Kugira igihe yihaye gihoraho cyo gusoma Ijambo ry’Imana
3. Kugira ahantu yateguye asomera Ijambo ry’Imana
4. Kugira ibitabo bimufasha gusoma Bibliya: Umusomyi wa Bibliya w’ikinyarwanda cg ni uwo mu izindi ndimi, Urutonde rw’amagambo ya Bibliya rumufasha kubona Ijambo ry’Imana akeneye n’ibindi bitabo bisobanura Bibliya.
5 Kwibwira ijambo ry’Imana (meditation) , gutekereza no kwiha ibibazo ku ijambo yasomye cg yigishijweho. Urugero : Amatungo arisha ibyatsi iyo yamaze kurisha ageze aho ataha mu kiraro arongera akasubiramo ibyo yariye akabinoza aribyo byitwa kuza.
6. Gufatanya ni abo babana murugo gusomera hamwe Ijambo ry’Imana.
7. Guhamiriza abandi Ijambo ry’Imana ryamufashije.
Umuntu wese ushaka kuba ashikamye mu nzira yagakiza akwiriye kuba afite ubugingo bwuzuye Ijambo ry’Imana.
Rev. Jean Baptiste Mugiraneza
Biracyaza........


text:
Fespad:Amarushanwa y’imbyino arasoreza mu Ntara y’Amajyaruguru
Amarushanwa akomeje ahuza amatorero n’abantu ku giti cyabo mu njyana zishingiye ku muco gakondo n’izigezwe muri gahunda ya Fespad, kuri uyu wa kane arasoreza mu Ntara y’Amajyaruguru kuri stade Ubworoherane.
Mu cyumweru cy’iserukiramuco nyafurika ry’imbyino “Fespad” hateguwe amarushanwa, aho amatorero n’abantu babyina ku giti cyabo baba baturutse mu turere dutandukanye tugize Intara bahurizwa hamwe bakarushanwa, batatu bahize abandi mu muco gakondo na batatu mu njyana zigezwe bagahembwa netse (...)
Amarushanwa akomeje ahuza amatorero n’abantu ku giti cyabo mu njyana zishingiye ku muco gakondo n’izigezwe muri gahunda ya Fespad, kuri uyu wa kane arasoreza mu Ntara y’Amajyaruguru kuri stade Ubworoherane.
Mu cyumweru cy’iserukiramuco nyafurika ry’imbyino “Fespad” hateguwe amarushanwa, aho amatorero n’abantu babyina ku giti cyabo baba baturutse mu turere dutandukanye tugize Intara bahurizwa hamwe bakarushanwa, batatu bahize abandi mu muco gakondo na batatu mu njyana zigezwe bagahembwa netse bakanatumirwa mu nkera nkuru izasoza iri serukiramuco tariki 2 Werurwe 2013.
Aya marushanwa yahereye mu Ntara y’Iburasirazuba no mu Mujyi wa Kigali kuwa mbere w’iki cyumweru, kuwa kabiri mu Ntara y’Amajyepfo, kuwa gatatu Iburengerazuba, akaba agiye gusorezwa i Musanze mu Ntara y’Amajyaruguru.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Perezida Kagme yabwiye urubyiruko rw’Inkomezamihigo ko rudakwiye guta umwanya kubasuzugura u Rwanda
Perezida wa Repubulika y’u Rwanda Paul Kagame yifatanyije n’urubyiruko mu gusoza itorero "Inkomezamihigo", aho yavuze ko abanyarwanda bakwiye kwibanda ku bibareba bakabikora neza kugira ngo bibabyarire inyungu bakareka gusubizanya n’abivanga mu miyoborere y’u Rwanda
Kuri uyu wa 27 Kamena 2016, Perezida wa Repubulika y’u Rwanda Paul Kagame yitabiriye ibirori byo gusoza itorero ry’Inkomezamihigo rigizwe n’abahagarariye inzego z’urubyiruko ziherutse gutorwa mu gihugu hose zari zimaze iminsi mu itorero ryaberaga mu karere ka Huye.
Muri uyu muhango wabereye kuri Petit stade i Remera, Perezida Kagame yibukije izi ntore ko iki ari cyo gihe cyo guhaguruka bagakorera igihugu bakareka gutakaza igihe basubizanya n’abavuga nabi u Rwanda ndetse n’abarusuzugura.
Yagize ati:"Bariya bandi bahora baza bababwira badutunga agatoki, igisubizo cyacu ntabwo ari ugutongana cyangwa gutukana, igisubizo cyacu ni kimwe ni ugukora ibitubereye byiza. Iyo wowe ureba ikikureba ugashaka kuzuza inshingano yawe ndetse bikagaragara ko utera imbere, ni cyo gisubizo cy’ugusuzugura, uwagututse, n’ukwifuriza inabi. Ntugatakaze imbaraga zawe ujya gusubizanya mu magambo, ujya gutukana gusa wowe kora ibikureba, ubikore neza ubivanemo inyungu, najya kukugarukira azaza ari undi muntu."
Perezida Kagame yakomeje asaba uru rubyiruko gukomeza inzira abanyarwanda bahisemo yo kugera ku cyo bashaka kuba cyo.
Yagize ati: "Abanyarwanda twahisemo inzira ituganisha ku kuba icyo twahisemo kuba cyo, mu mateka yacu hari igihe tutumvikanye ku cyo dushaka kuba cyo, Itorero ridufasha gusesengura no kunononsora ikituranga, tugaheraho tuganira ku ruhare rwacu mu kugera ku byo twifuza, Umuco wacu, ibikorwa byacu ndetse n’icyo duharanira kuba cyo.
Perezida Kagame kandi yababwiye ko kwitwa urubyiruko bijyana no gukora inshingano zitandukanye mu kubaka igihugu.
Yagize ati: "Kwitwa urubyiruko ntibihagije. Bijyana n’inshingano ufitiye igihugu ziyongera uko ukura, kuba urubyiruko bijyana no kwiyubaka mu myumvire no mu bikorwa. Nk’urubyiruko mugomba guhorana inyota yo gushaka kugira umusanzu mutanga mu iterambere ry’igihugu, turashaka urubyiruko ruduha icyizere cy’ejo hazaza heza kuko rwiteguye kuzuza inshingano zarwo."
Yakomeje agira ati:"Ntimugapfushe ubusa amahirwe yo kuba mukiri bato. Mugomba kugira icyo mwiha n’icyo muha igihugu. Kurinda ejo hazaza biva mu kuzuza inshingano zacu neza, buri wese muri twe."
Perezida Kagame yavuze ko abanyarwanda nibakomeza gukora ibyo bashoboye byose bigamije iterambere, ngo nta kabuza bazabigeraho kuko ngo abantu bose Imana yabaremanye ubushobozi bungana.
Itorero Inkomezamihigo rigizwe n’abahagarariye inzego z’urubyiruko ziherutse gutorwa mu ntara zose z’igihugu n’umujyi wa Kigali basaga ibihumbi bibiri (2, 000), bakaba bari bamaze ibyumweru bibiri mu itorero aho batozwaga indangagaciro na kirazira z’umuco nyarwanda.
Minisitiri w’uburinganire n’iterambere ry’umuryango Gashumba Dianne na we yari yitabiriye gusoza itorero ry’inkomezamihigo
Minisitiri w’uburezi Dr. Musafiri Papias Malimba na we yari ahari
Jean Philbert Nsengimana, Minisitiri w’urubyiruko n’ikoranabuhanga na we yasabanye n’urubyiruko rw’Inkomezamihigo
Urubyiruko rwitabiriye iri torero rwari rwishimiye kwakira Perezida Kagame


text:
Urwenya-“les enfants de ce tambour vont nous habiller la couleur."
“les enfants de ce tambour vont nous habiller la couleur."
Umugabo utazi igifaransa yagiye mu Bufaransa, noneho bamushakira umusemuzi nuko agezeyo baravuga bagera naho bavuga ku rubyiruko , noheho wa mugabo utazi igifaransa ati" abana b'iyi ngoma bagiye kuzatwambika ibara." Wa musemuzi ngo agire ngo arasemura nawe ati "ca veux dire que les enfants de ce tambour vont nous habiller la couleur."
Shyiraho Igitekerezo!
Subscribe to: Post Comments (Atom)


text:
Batoraguye uruhinja mu musarane wa metero 15 z’ubujyakuzimu
Abaturage bo mu mudugudu wa Rwanza, mu murenge wa Nyamata, muri Bugesera, batoraguye uruhinja mu musarane uri gucukurwa babura uwarutayemo.
Byabaye ku mugoroba wo ku itariki ya 09 Ukwakira 2016.
Urwo ruhinja barusanze mu musarane wa metero 15 z’ubujyakuzimu barimo gucukura mu nzu itaruzura; nkuko umunyamabanga nshingwabikorwa w’akagari ka Kayumba, Bankundiye Chantal abisobanura.
Agira ati “Abaturage batuye aho bahise badutabaza maze k’ubufatanye na Polisi n’abaturage uwo mwana yaje gukurwa muri uwo mwobo agihumeka, tukaba twamujyanye mu bitaro bya ADEPR Nyamata akaba arimo kwitabwaho n’abaganga”.
Uyu muyobozi avuga ko uwataye uwo mwana ataramenyekana. Bari gukorana n’inzego z’umutekano n’abaturage kugirango barebe ko uwo mubyeyi yafatwa.
Umuyobozi bw’ ibitaro bya ADEPR Nyamata, Dr. Rutagengwa Alfred avuga ko uwo mwana nta kibazo yagize. Kuri ubu ari mu cyuma kimwongerera ubushyuhe.
Ibitaro nabyo byamushakiye amata ahabwa abana bakivuka, akaba ariyo arimo guhabwa.
Agira ati “Tugiye kuvugana n’ubuyobozi bw’Akarere ka Bugesera maze turebe umuryango wakwakira uwo mwana, kuko atakomeza kuba hano mu bitaro”.
Ubuyobozi bwa Polisi mu Karere ka Bugesera buragira inama abakobwa n’abagore ko aho kugira ngo bajye babyara abana maze babajugunye ahubwo bazajya bareka kubyara.
Ingeso yo kubyara abana bakabajugunya irasa n’iyeze mu murenge wa Nyamata kuko mu mezi atatu ashije harabarurwa abana bane bamaze gutoragurwa batawe n’ababyaye.
Ibitekerezo ( 8 )
Umuntu nkuwo ntimukamutindeho,nta rukundo n’impuhwe afite.
Azabona ishyano.icyo cyaha ni sakirirego.
mbega umugome uhetse umugomo mana umurebe azafatwe ahanwe byintangarygero
ariko nkaba bantu kuki Imana ibaha urubyaro koko nkubu agize ibyago ntazongere kubyara ntiyazicuza
Biblia yari yarahanuye ko mu munsi y’imperuka abantu bari kwanga ababo! Mumureke azabiryora arimbuke abure ubuzima bw’iteka.
iyonkozi yikibi ishakishwe ihanwe kbs Police nikorane ubwenge.
uwo mugore ni umugome mubi cyane.
inama nagira abagore nabakobwa nuko bakwifungisha aho kubyara abo guhotora. cg ntibibambaze kubagabo
mbega ubugome!!azafatwa twizerimana
abagome baracyarihokoko!!?


text:
Kamembe bahawe icyemezo cy’ishimwe ku bikorwa by’umuganda
Abaturage b’umurenge wa Kamembe mu karere ka Rusizi bahawe icyemezo cy’ishimwe ku gikorwa cy’indashyikirwa bagezeho cyo kubaka u Rwibutso.
Muri uyu muganda wo ku wa 26 Nzeri 2015 ku rwego rw’akarere ka Rusizi wabereye mu kagari ka Ruganda mu mudugudu wa Murindi aho abayobozi batandukanye bafatanyije n’abaturage guhanga umuhanda uhuza abaturage bahaturiye n’indi midugudu ureshya na km 1
Ni igikorwa cyitabiriwe n’abaturage benshi bashimiwe ku bikorwa bari kugenda bageraho binyuze mu imbaraga zabo harimo urwibutso biyubakiye rufite agaciro ka miriyoni 38 arinarwo rwabahesheje igihembo nkigikorwa cy’indashyikirwa cyagezweho mu mwaka 2014-2015.
Senateri Mushinzimana Appolinaire yashimiye yashimiye aba baturage ku gikorwa cyo kubaka u rwibutso bagezeho aho yanavuze ko hari henshi mu gihugu badafite u rwibutso nkurwo umurenge wa Kamembe wagezeho binyuze mu gikorwa cy’umuganda
Yagize atiâ€Imibiri y’abazize jenoside yari igiye kwimurirwa ahandi ariko kubera umuganda wanyu mwageze ku gikorwa cyiza Leta ishima arinayo mpamvu minisiteri y’ubutegetsi bw’igihugu yabageneye icyemezo cy’ishimwe namwe mukwiye kuba mwishimiraâ€.
Habyarimana Gilbert wari muri komite ishinzwe gukurikirana I bikorwa by’u rwibutso avuga ko kuba barageze ku gikorwa nkiki cyo guhesha agaciro abazize Jenoside yakorewe abatutsi  bashyinguye mu rwibutso rwa Kamembe ari ibyo kwishimirwa kuko aho imibiri yabo yari iri hari hateye impungenge
Yagize atiâ€Twishimiye iki gikorwa duherewe icyemezo cy’ishimwe nk’abantu bakurikiranye umunsi kuwundi imirimo yuru rwibutso , twari dufite impungenge nyinshi zaba izo gucunga amafaranga yo ku rwubaka utaretse no kuba imibiri yabazize jenoside yari iri kwangizwa n’amazi y’imvuraâ€.
Abaturage bitabiriye uyu muganda barimo Nzayiramya Felix bavuga ko ibihembo by’ishimwe nkibi bahawe bibatera imbaraga zo gukomeza kwitabira imiganda biyubakira ibikorwa bibahesha agaciro
Mu gusoza uyu muganda Senateri Mushinzimana Appolinaire yasabye abaturage n’abayobozi kongera imbaraga mu bikorwa byo gukora imihanda kuko bigaragara ko bakiyikeneye cyane.
Musabwa Euphrem